10 Baetapele ba bodumedi ba be ba khupeditše Molao wa Modimo ka melao e mentši kudu yeo e dirilwego ke batho gotee le ditaelo. Ka mohlala, molao wa Sabatha o be o iletša go šoma ka Sabatha, o beela letšatši leo ka thoko bakeng sa borapedi, tapološo ya moya le go khutša. Eupša Bafarisei ba be ba dira gore molao woo e be morwalo. Bona ka bobona ba ile ba laela ka go lebanya seo se bolelwago ke “mošomo.” Ba ile ba hlaola dihlopha tše sa swanego tše 39 tša mediro e bjalo ka go buna goba go tsoma e le mošomo. Dihlopha tše tša mešomo di be di tsoša dipotšišo tše di sa felego. Ge monna a be a ka bolaya letsetse ka Sabatha, na o be a tsoma? Ge a be a ka kga dithoro tše di tlalago seatla bakeng sa go ja ge a dutše a sepela, na o be a buna? Ge a be a ka fodiša motho yo a bego a babja, na o be a šoma? Dipotšišo tše bjalo di be di arabja ka melao e thata le e tseneletšego.